ZÁBORSKÉ. V blízkosti priemyselného parku IPZ Záborské (okres Prešov) má vyrásť nové logistické centrum.
Súčasťou prvej etapy výstavby je vybudovanie skladovej haly a technickej infraštruktúry.
V centre by malo pracovať predbežne 200 ľudí.
Presné zámery ani výšku investície investor zatiaľ nezverejnil.
Ako vyplýva zo zámeru, ktorý spoločnosť Kopa ENG, s. r. o., Prešov predložila na posudzovanie vplyvov na životné prostredie (EIA), lokalita určená na výstavbu sa nachádza južne od priemyselnej zóny IPZ v katastri obce Záborské v časti Nad mlynom.
V súčasnosti je územie určené pre navrhovanú činnosť vedené ako orná pôda a je využívané na poľnohospodárske účely.
Pôvodne ešte v roku 2011 chcela na tomto území vybudovať priemyselný park so zameraním na logistiku v oblasti ľahkého priemyslu spoločnosť Accept, s. r. o., z Prešova.
Na ploche priemyselného parku boli navrhnuté dve haly s príslušnou dopravnou a technickou infraštruktúrou.
Zámer predpokladal vybudovanie 42 parkovacích miest pre osobné autá a 44 miest pre nákladné autá.
Pôvodne posúdená činnosť však nebola nikdy zrealizovaná.
Práca pre dvesto ľudí
Nový investor plánuje na ploche, na ktorej mal byť realizovaný pôvodný projekt, vybudovať novú skladovú halu.
V 14 metrov vysokom objekte sa má nachádzať aj trojpodlažná časť s priestormi pre administratívu, sociálne a hygienické priestory pre zamestnancov.
Projekt ráta so záberom vyše 54-tisíc metrov pôdy, ktorá sa nachádza mimo zastavaného územia obce.
Vzniknúť na nich má aj 130 parkovacích miest pre osobné autá a štyri parkovacie plochy pre nákladné vozidlá.
V priemyselnej zóne sa výhľadovo uvažuje s trojzmennou prevádzkou.
Predpokladaný počet zamestnancov pre všetky zmeny je 30 ľudí v administratíve a 170 v priemysle.
"Je to projekt, ktorý je pripravovaný pre budúce roky. Mohol by byť legislatívne povolený v budúcom roku s predpokladanou realizáciou v rokoch 2020 a 2021. Dovtedy bližšie informácie o zámere zverejňovať nebudeme," uviedol Kristián Smutný zo spoločnosti Kopa ENG, s. r. o., Prešov.
Obec so stavbou súhlasí
Obec Záborské má o projekte zatiaľ informácie z verejnej vyhlášky, presnejšie detaily však starostka Kristína Maliňáková (KDH) nepozná.
Ako uviedla, dané územie má obec zahrnuté v územnom pláne práve na výstavbu skladov a logistického centra.
"Spoločnosť požiadala o stanovisko, či je stavba v súlade s územným plánom. Naše stanovisko je kladné. Nemáme s tým teda problém, je to určené na tichú priemyselnú výrobu," povedala starostka.
Pracovné miesta môžu podľa nej byť prínosom pre región, obec ale môže rátať skôr s profitom z dane z nehnuteľností.
"Žiadne ďalšie benefity z toho obci plynúť nebudú. Poplatok za rozvoj sme v zastupiteľstve neodsúhlasili, pretože keby sme zaviedli takéto poplatky, neprišiel by žiadny investor ani stavebník," dodala Maliňáková.